《五日独游道场山却简谷函》
清代·王又曾

晓榜夹山瀁，蒲岸深吠蛤。未传林际磬，早涌船头塔。

螺髻翳轻林，云日递吐纳。泥巷耕牸卧，秧扉蚕妇阖。

升麓苔磴纡，到寺风泉杂。山门尽胜概，曷用众峰踏。

苦茗僧自供，清言竹为答。榴朵艳道场，萧然悦尘榻。

意行惬静便，惜不吾友拉。惟吟坡老诗，罄我三升榼。

作者简介：浙江秀水人，字受铭，号谷原。乾隆十九年进士，授刑部主事。工诗，与同县钱载、朱沛然等号南郭五子。为诗力求不蹈袭前人，时称为秀水派。有《丁辛老屋集》。